กลุ่ม 10 มกรา

**กลุ่ม 10 มกรา** กลุ่มการเมืองที่ก่อตัวขึ้นภายใน พรรคประชาธิปัตย์ ซึ่งมีส่วนสำคัญทำให้ พลเอก เปรม ติณสูลานนท์ นายกรัฐมนตรีในขณะนั้นต้องประกาศยุบสภา

กลุ่ม 10 มกรา ก่อตั้งโดยเฉลิมพันธ์ ศรีวิกรม์ อดีตเลขาธิการพรรคช่วงปี พ.ศ. 2522 และวีระ มุสิกพงศ์ เลขาธิการพรรคในขณะนั้น โดยที่มาของชื่อกลุ่มมาจากเหตุการณ์เมื่อวันที่ 10 มกราคม พ.ศ. 2530 ณ โรงแรมเอเชีย ที่ประชุมพรรคประชาธิปัตย์ ได้ทำการเลือกตั้งหัวหน้าพรรค ซึ่งกลุ่มของวีระได้เสนอชื่อนายเฉลิมพันธ์ ส่วนกลุ่มของชวน หลีกภัย ได้เสนอชื่อพิชัย รัตตกุล หัวหน้าพรรคในขณะนั้น ส่วนตัววีระได้ลงชิงตำแหน่งเลขาธิการพรรคแข่งกับ พลตรี สนั่น ขจรประศาสน์ ปรากฏว่าทั้งเฉลิมพันธ์และวีระพ่ายแพ้ต่อพิชัยและพลตรี สนั่น 

ทั้งนี้ กลุ่ม 10 มกรานี้มีความไม่พอใจในการบริหารงานของพิชัย หัวหน้าพรรคมาเป็นระยะเวลาหนึ่งแล้ว โดยต้นเหตุของความขัดแย้งในครั้งนั้น แบ่งได้ 5 ประเด็น กล่าวคือ
# ความขัดแย้งในการคัดเลือกตัวบุคคลลงสมัครรับเลือกตั้งในเขตกรุงเทพฯ ซึ่งพิชัยเป็นผู้ตัดสินใจแต่เพียงผู้เดียว
# พิชัยไม่ได้นำรายชื่อผู้ที่เหมาะสมโปรดเกล้าฯ ดำรงตำแหน่งรัฐมนตรีทั้ง 25 คนตามมติในที่ประชุมของพรรค ไปมอบให้ พลเอก เปรม ติณสูลานนท์ นายกรัฐมนตรีในขณะนั้น แต่กลับเสนอเพียง 15 คนเท่านั้น ซึ่งเป็นกลุ่มของพิชัย พร้อมทั้งกำหนดตำแหน่งรัฐมนตรีแต่ละกระทรวงไว้ด้วย ทำให้สมาชิกในกลุ่ม 10 มกราที่อยู่ในรายชื่อที่ไม่ได้ถูกเสนอหลายคนไม่ได้ดำรงตำแหน่งรัฐมนตรี
# ผู้บริหารระดับสูงของพรรคไม่สามารถแสดงบัญชีรายจ่ายให้เกิดความโปร่งใสในการจัดการเรื่องเงินให้สมาชิกพรรคทราบได้ ภายหลังได้รับเงินจากผู้สนับสนุนพรรคในการเลือกตั้งเมื่อวันที่ 27 กรกฎาคม พ.ศ. 2529
# ไม่พอใจในผลเจรจากับพรรคการเมืองอื่นในการร่วมจัดตั้งรัฐบาล เนื่องจากพรรคประชาธิปัตย์ในฐานะแกนนำ ไม่ได้รับการจัดสรรกระทรวงที่มีความสำคัญในทางเศรษฐกิจและบริหาร
# พิชัยได้เสนอให้ พิจิตต รัตตกุล บุตรชายของตน ซึ่งได้รับเลือกตั้งซ่อมเป็น สส.กรุงเทพมหานคร แทน ดำรง ลัทธพิพัฒน์ ที่ถึงแก่กรรมไปด้วยการกระทำอัตวินิบาตกรรม เป็นรัฐมนตรีว่าการกระทรวงวิทยาศาสตร์ เทคโนโลยี และการพลังงาน (ชื่อกระทรวงในขณะนั้น) ทั้งที่อาวุโสทางการเมืองของพิจิตตมีน้อยกว่าคนอื่นในพรรค ซึ่งถือเป็นการเอาเปรียบ และนำเอาระบบสืบตำแหน่งในครอบครัวมาใช้ ซึ่งไม่ควรมีในพรรค

และจาก 5 สาเหตุดังกล่าว นำมาซึ่งการเผชิญหน้ากันระหว่าง 2 ขั้วภายในพรรค และจากความขัดแย้งครั้งนั้น ส่งผลให้การทำหน้าของพรรคประชาธิปัตย์ในรัฐสภา สภาผู้แทนราษฎร และการแสดงออกทางการเมืองต่อสาธารณชนไม่เป็นเอกภาพนับแต่นั้น มีการแสดงออกของสมาชิกพรรคในทางที่ขัดแย้งกับมติหรือนโยบายพรรค

ต่อมากลุ่ม 10 มกรา ได้ลาออกจากพรรคประชาธิปัตย์พร้อมกับกลุ่มวาดะห์ ภายหลังจากการที่ทั้งสองกลุ่มไม่ยกมือสนับสนุนร่างพระราชบัญญัติลิขสิทธิ์และสิทธิบัตรจนทำให้ พลเอก เปรม ติณสูลานนท์ นายกรัฐมนตรี ต้องประกาศยุบสภา เมื่อปี พ.ศ. 2531 ซึ่งกลุ่ม 10 มกราบางส่วนและทางกลุ่มวาดะห์ได้ร่วมมือกันจัดตั้งพรรคการเมืองโดยใช้ชื่อว่า พรรคประชาชน ในการเลือกตั้งเมื่อปี พ.ศ. 2531 พรรคประชาชนได้ สส. ในสภาทั้งสิ้น 19 คน ซึ่งในเวลาต่อมาพรรคประชาชนได้ยุบรวมเข้ากับพรรคเอกภาพ ทำให้นายวีระได้แยกตัวไปสังกัดพรรคความหวังใหม่ พร้อมกับกลุ่มวาดะห์ และภายหลังสมาชิกพรรคเอกภาพบางส่วนซึ่งรวมถึงกลุ่ม 10 มกราได้ย้ายเข้าไปสังกัดพรรคสามัคคีธรรม ที่ก่อตั้งขึ้นใหม่

กลุ่ม 10 มกรา หมดบทบาทลงภายหลังการวางมือทางการเมืองของเฉลิมพันธ์หัวหน้ากลุ่ม หลังจากเหตุการณ์พฤษภาทมิฬ

## สมาชิกกลุ่ม 10 มกรา (เรียงตามตัวอักษร)
# กริช กงเพชร สส.มหาสารคาม
# ไกรสร ตันติพงศ์ สส.เชียงใหม่
# ไขแสง สุกใส สส.นครพนม
# จริญญา พึ่งแสง สส.ลำพูน
# จัตุรนต์ คชสีห์ สส.ชุมพร
# จาตุรนต์ ฉายแสง สส.ฉะเชิงเทรา
# **[[เฉลิมพันธ์ ศรีวิกรม์]] สส.กรุงเทพมหานคร (หัวหน้ากลุ่ม)**
# ว่าที่ร้อยตรี ณัฐ ศรีเฟื่องฟุ้ง สส.สมุทรปราการ
# ณรงค์ นุ่นทอง สส.นครศรีธรรมราช
# เดโช สวนานนท์ สส.กรุงเทพมหานคร
# ถวิล ไพรสณฑ์ สส.นครศรีธรรมราช
# ทวีวัฒน์ ฤทธิ์ฤๅชัย สส.สกลนคร
# ธงชาติ รัตนวิชา สส.นครศรีธรรมราช
# ธวัชชัย อนามพงษ์ สส.จันทบุรี
# นฤชาติ บุญสุวรรณ สส.สงขลา
# บุญส่ง ชำนาญกิจ สส.นครศรีธรรมราช
# พันเอก บุลศักดิ์ โพธิเจริญ สส.สิงห์บุรี
# ประวัฒน์ อุตโมท สส.จันทบุรี
# พร้อม บุญฤทธิ์ สส.พัทลุง
# พิชัย มงคลวิรกุล สส.กาฬสินธุ์
# พีรพันธุ์ พาลุสุข สส.ยโสธร
# มานะศักดิ์ อินทรโกมาลย์สุต สส.นครราชสีมา
# ยงยุทธ นพเกตุ สส.ระนอง
# ระวี กิ่งคำวงศ์ สส.มุกดาหาร
# วิชิต วิเศษสุวรรณภูมิ สส.กรุงเทพมหานคร
# วิเชียร สอนน้อย สส.เพชรบูรณ์
# วิทยา ขันอาสา สส.อุบลราชธานี
# วิทยา ภูมิเหล่าแจ้ง สส.กาฬสินธุ์
# วีระ มุสิกพงศ์ สส.พัทลุง
# สมบูรณ์ สิทธิมนต์ สส.กระบี่
# สวัสดิ์ สืบสายพรหม สส.ศรีสะเกษ
# สัมพันธ์ เลิศนุวัฒน์ สส.กรุงเทพมหานคร
# สัมพันธ์ แป้นพัฒน์ สส.นครศรีธรรมราช
# พันเอกสาคร กิจวิริยะ สส.ตราด
# สุชาติ ตันเจริญ สส.ฉะเชิงเทรา
# สุรใจ ศิรินุพงศ์ สส.สงขลา
# เสริมศักดิ์ การุญ สส.ระยอง
# พลเอก หาญ ลีนานนท์ สส.กรุงเทพมหานคร
# เอี่ยม ทองใจสด สส.เพชรบูรณ์
# โอภาส รองเงิน สส.พัทลุง

## อ้างอิง

10 มกรา
10 มกรา